正月五日謁放翁留飲歡甚
作者：蘇泂
朝代：宋

paragraphs: 若人大槐中，不作螻蟻夢。
春風鬢鬚綠，文字凌屈宋。
昨朝我訪之，杯酒頗自奉。
魚蝦雜淮海，狼藉蔬果衆。
妍譚到嘲謔，嘉我一笑共。
末言神仙事，於世本無用。
但可於世人，矯首飛鴻送。
故公所言者，大抵靜觀動。
胡能更八十，異日亦高冢。
絕憐稽山下，不逐梅笋貢。
堂前謾名龜，堂下或歌鳳。
壽公晚唐衣，聊爲吾道重。